**Veiledning til henvisning til PP-tjenesten**

 **Barn før opplæringspliktig alder**

**Henvist av:**

For barn før opplæringspliktig alder kan foreldre, leder av barnehagen og helsestasjonen henvise. Om barnet går i barnehage, anbefales det at henvisningen gjøres av barnehagen ettersom PP-tjenestens utredning omfatter vurderinger fra og om barnehagen. Ved bekymring fra helsestasjonen, så bør helsestasjonen etter samtykke fra foreldrene, kontakte barnehagen for et samarbeid før eventuell henvisning gjøres.

Når henvisningen gjøres av barnehagen er det barnehagens leder som skal stå som henviser. Øvrig pedagogisk personale har ikke henvisningsrett til PP-tjenesten.

**Henvisningsgrunn:**

Hva man ønsker at PP-tjenesten skal gjøre, bør man ha tenkt igjennom før henvisning. Om barnehage eller helsestasjon henviser, skal det alltid ha vært et samarbeid med foreldrene i forkant.

PP-tjenesten er et sakkyndig organ for kommunen ved spørsmål om spesialpedagogisk hjelp til barn i barnehagealder. Man kan henvise til PP-tjenesten på individnivå for en sakkyndig vurdering etter barnehageloven.

**Vanskeområde:**

Henviser krysser av for ett eller flere områder de opplever som utfordrende for barnet. Ved utredning i PP-tjenesten kan det fremkomme andre vanskeområder. PP-tjenesten vil da snakke med foresatte om behov for en bredere utredning.

**Samtykkeskjema:**

Alt individrettet arbeid i PP-tjenesten er samtykkebasert. Det innebærer at det må foreligge samtykke før PP-tjenesten kan opprette en sak. Der det ikke foreligger gyldig samtykke vil PP-tjenesten avvise henvisningen.

Hver gang PP-tjenesten skal gjøre et nytt oppdrag f.eks. i form av en ny sakkyndig vurdering, må det foreligge nytt samtykke. Foreldrene skal få ta et aktivt valg hver gang pp-tjenesten gjør nye oppdrag.

**Vedlegg**

**Pedagogisk rapport:**

Foreldre: Om foreldre henviser PP-tjenesten uten involvering fra barnehagen, behøver man ikke å fylle ut pedagogisk rapport. Om barnet går i barnehage vil PP-tjenesten be barnehagen fylle denne ut som et ledd i utredningen.

Barnehagen: Første gang et barn henvises PP-tjenesten så skal det alltid foreligge en pedagogisk rapport. Der barnet går i barnehagen er det barnehagens plikt, gjennom rammeplanen, å jobbe systematisk og profesjonelt med barnegruppene og enkeltbarn. Dette arbeidet bør involvere barnehagens profesjonsfellesskap, og utgjør grunnlaget for bekymring som kan oppstå knyttet til enkeltbarn. Dette arbeidet skal synliggjøres i den pedagogiske rapporten i tråd med de plikter loven gir til barn i barnehagene. Mangel av et slikt arbeid i forkant av henvisning til PP-tjenesten, er et brudd på barnehagelovens forskrift og vil da medføre feil i saksbehandlingen. PP-tjenesten kan ved slike tilfeller avvise henvisningen.

Helsestasjonen: om helsestasjonen henviser til PP-tjenesten uten at det har vært samarbeidet med barnehagen, vil PP-tjenesten be barnehagen fylle ut pedagogisk rapport som et ledd i utredningen.

**Årsrapport:**

Ved en rehenvisning av barn til PP-tjenesten er det årsrapporten som danner grunnlaget fra barnehagen.

**Dokumentasjon på hørselsundersøkelse:**

Hørselsvansker kan medføre et mangfold av vansker, og henvisninger hvor det ikke foreligger hørselsundersøkelse vil kunne bli avvist av PP-tjenesten.

Henviser må vurdere om det er tilstrekkelig med undersøkelse på helsestasjonen, eller om det bør foreligge undersøkelse fra øre-nese-hals spesialist.